عبد اللہ معروفی

عبد اللہ معروفی (پیدائش: 1967ء) ایک ہندوستانی دیوبندی عالم، مفتی اور مصنف ہیں، جو خصوصاً علم حدیث پر گہری نگاہ رکھتے ہیں اور علم حدیث پر جن کی گراں مایہ خدمات ہیں۔ وہ 2001ء سے دار العلوم دیوبند میں شعبۂ تخصص فی الحدیث کے استاذ کی حیثیت سے خدمت انجام دے رہے ہیں اور فی الحال اس شعبے کے نگراں بھی ہیں۔ نیز وہ محمد طلحہ کاندھلوی (جانشین محمد زکریا کاندھلوی)، محمود الحسن پٹھیروی (خلیفہ حسین احمد مدنی) اور شاہ عبد الستار بوڑیوی (خلیفہ مسیح اللہ خان جلال آبادی) کے خلیفہ و مُجاز ہیں۔

 ابتدائی و تعلیمی زندگی 
عبد اللہ بن عمر بن بشیر معروفی 1386ھ بہ مطابق 1967ء کو پورہ معروف ضلع اعظم گڑھ  میں پیدا ہوئے۔ زین العابدین اعظمی ان کے چچا اور محمد عثمان معروفی ان کے والد کے ماموں زاد بھائی تھے۔

ان کی ابتدائی تعلیم مدرسہ اشاعت العلوم پورہ معروف میں ہوئی، پھر 1978ء (1398ھ) تا 1982ء (1402ء) زین العابدین اعظمی کے ایما پر مدرسۃ الاصلاح، سرائے میر، اعظم گڑھ میں عربی اول سے عربی چہارم تک کی تعلیم حاصل کی۔

پھر انھیں کے حکم و مشورے سے 1402ھ مطابق 1982ء میں وہ دار العلوم دیوبند آگئے اور عربی پنجم میں ان کا داخلہ ہو گیا اور سنہ 1406ھ مطابق 1986ء میں انھوں نے دورۂ حدیث سے فراغت حاصل کی اور اگلے سال 1987ء میں دار العلوم ہی سے افتا کیا۔

انھوں نے نصیر احمد خان بلند شہری سے صحیح بخاری (نصف اول)، عبد الحق اعظمی سے صحیح بخاری (نصف ثانی)، نعمت اللہ اعظمی سے صحیح مسلم (نصف اول) اور موطأ امام محمد، قمر الدین احمد گورکھپوری سے صحیح مسلم (نصف ثانی)، سعید احمد پالن پوری سے جامع ترمذی (نصف اول) اور شرح معانی الآثار (کتاب الطہارۃ، کتاب الصلاۃ)، سید ارشد مدنی سے جامع ترمذی (نصف ثانی کا اکثر حصہ)، معراج الحق دیوبندی سے جامع ترمذی (نصف ثانی کا بعض حصہ)، محمد حسین بہاری سے سنن ابو داؤد (کا معتد بہ حصہ) اور موطأ امام مالک، زبیر احمد دیوبندی سے سنن نسائی (کتاب الطہارۃ، کتاب الصلاۃ)، عبد الخالق مدراسی سے شمائل ترمذی اور ریاست علی ظفر بجنوری سے سنن ابن ماجہ (مقدمہ، کتاب الطہارۃ) پڑھی۔

اساتذۂ دورۂ حدیث کے علاوہ انھیں محمد یونس جونپوری، عاشق الہیٰ بلند شہری، زین العابدین اعظمی اور احمد حسن خاں ٹونکی بھی کی طرف سے اجازتِ حدیث حاصل ہے۔

 تدریسی و عملی زندگی 
تعلیم سے فراغت کے بعد 1407ھ کو وہ مدرسہ مطلع العلوم رامپور میں مدرس رہے، پھر شوال 1408 تا 1416ھ بہ مطابق 1988 تا 1996ء انھوں نے تقریباً آٹھ سال جامعہ اسلامیہ ریوڑھی تالاب، بنارس میں تدریسی خدمات انجام دیں۔

پھر انھیں علم حدیث سے خاص مناسبت کی بنا پر 1416 مطابق 1996ء کو محمد سلمان مظاہری کے ایما پر مظاہر علوم جدید سہارنپور مدعو کیا گیا، جہاں انھوں نے 1421ھ مطابق 2001ء تک تقریباً پانچ سال شعبۂ تخصص فی الحدیث کے استاذ اور اپنے عم محترم زین العابدین اعظمی کے معاون کی حیثیت سے خدمات انجام دیں،

پھر 1421ھ مطابق 2001ء میں انھیں دار العلوم دیوبند میں شعبۂ تخصص فی الحدیث کے استاذ کی حیثیت سے مدعو کیا گیا اور اس وقت سے اس شعبے میں رہ کر تدریسی خدمات انجام دے رہے ہیں۔ اس شعبے میں اصول حدیث کی کتاب معرفۃ انواع علم الحدیث معروف بَہ مقدمۃ ابن الصلاح تقریباً بیس سال ان کے زیر تدریس رہ چکی ہے۔ فی الحال اس شعبے کے طلبہ کی نگرانی اور تربیت کے علاوہ اس شعبے کے دونوں سالوں کے طلبہ کی الرفع و التکمیل فی الجرح و التعدیل، دراسۃ المتون اور مدارس الرواة ومشاهير اساتذتها جیسی کتابوں کی تدریس ان سے وابستہ ہے۔

1440ھ سے درجۂ علیا کے مدرس کی حیثیت سے عالمیت کے طلبہ کی مقدمۂ شیخ عبد الحق، نزھۃ النظر شرح نخبۃ الفکر اور مشکاۃ المصابیح کے ابتدائی حصہ کے اسباق بھی ان سے متعلق ہیں۔

 بیعت و خلافت 
انھوں نے اپنے زمانۂ تدریس مدرسہ مطلع العلوم رامپور میں سنہ 1407ھ مطابق 1987ء کو مرادآباد میں مقیم بزرگ عالم دین عبد الجبار اعظمی (1907–1989ء) سے بیعت کیا، 1409ھ مطابق 1989ء کو ان کی وفات کے بعد بنارس کے زمانۂ تدریس کے دوران سنہ 1411ھ میں اپنے بڑے ابا زین العابدین اعظمی سے بیعت ہو گئے؛ مگر بعد میں وہ اعظمی کے پیر بھائی اور پیرزادہ محمد طلحہ کاندھلوی کی تربیت میں آگئے اور 29 رمضان المبارک 1423ھ میں انھیں کی طرف سے اجازت و خلافت سے نوازے گئے۔

اس کے علاوہ انھیں محمود الحسن پٹھیروی (خلیفہ حسین احمد مدنی) اور شاہ عبد الستار بوڑیوی (خلیفہ مسیح اللہ خان جلال آبادی) و سے بھی اجازتِ بیعت و خلافت حاصل ہے۔

 قلمی خدمات 
انھوں نے اپنی زندگی کو حدیث اور علوم حدیث کی تدریس، تحقیق اور تصنیف و تالیف کے لیے وقف کر رکھا ہے، جس کا بیّن ثبوت ان کی تصانیف اور ان کے زیر نگرانی وجود میں آنے والی تحقیقی کتب ہیں۔ ان کی کتاب ”فضائل اعمال پر اعتراضات: ایک اصولی جائزہ“ کا انگریزی ترجمہ ایک مفتی افضل حسین الیاس نے ”Objection on Fazaail-e-Amaal: A Basic Analysis “ کے نام سے کیا اور وہ 2010ء میں زمزم پبلشرز، اردو بازار، کراچی سے شائع ہوا۔

ان کے زیر نگرانی انجام پانے والے علمی و تحقیقی کارناموں میں درج ذیل کتابیں شامل ہیں:
 الحديث الحسن فی جامع الترمذی: دراسة و تطبيق (ایک جلد، سنہ اشاعت: 1425ھ)
 حدیث غريب فی جامع الترمذی: دراسة و تطبيق (دو جلدیں، سنہ اشاعت: 1427ھ)
 حسن صحيح فی جامع الترمذی: دراسة و تطبيق (تین جلدیں، سنہ اشاعت: 1429ھ)
تصانیف
ان کی تصانیف میں مندرجۂ ذیل کتابیں شامل ہیں:
 العَرف الذکی شرح جامع ترمذی (جس کی پانچ جلدیں منظر عام پر آ چکی ہیں، کل سترہ جلدوں کا کام تیار ہے اور جلد پایۂ تکمیل کو پہنچنے والی ہے۔)
 تہذیب الدر المنضَّد فی شرح الادب المفرد (چار جلدوں میں محمد بن اسماعیل بخاری کی کتاب الادب المفرد کی عربی شرح)
 مقدمۃ الدر المنضَّد
 حدیث اور فہم حدیث
 العَرف الفیّاح فی شرح مقدمۃ ابن الصلاح (ان کے دروسِ مقدمۃ ابن الصلاح کا مجموعہ، جمع و تدوین: مشاہد الاسلام امروہی)
 جواب الرسالۃ (جس میں انھوں نے اپنی کتاب مقدمۃ الدر المنضّد میں بیان کیے گئے احادیث پر حکم لگانے کے معتدل منہج پر معروف شامی عالم شیخ محمد عوامہ کے نقد و جرح کا تفصیلی جائزہ لیا ہے۔)
 غیر مقلدیت: اسباب و تدارک
 فضائل اعمال پر اعتراضات: ایک اصولی جائزہ (اصل اردو؛ کے علاوہ عربی، انگریزی اور بنگلہ میں بھی اس کے ترجمے کیے جا چکے ہیں۔)
 حقيقة الزیادۃ على القرآن بخبر الواحد و استعراض علمي لإيرادات ابن القيم على الحنفية بناً على هذا الأصل (ترمیم و تہذیب)

 حوالہ جات 
 مآخذ 

 کتابیات 



زمرہ:1967ء کی پیدائشیں
زمرہ:بھارت کے سنی علما
زمرہ:دیوبندی شخصیات
زمرہ:ضلع مئو کی شخصیات
زمرہ:علماء علوم اسلامیہ
زمرہ:علمائے اہلسنت
زمرہ:دار العلوم دیوبند کے فضلا
زمرہ:مسلمان علما
زمرہ:دار العلوم دیوبند کا تدریسی عملہ
زمرہ:اکیسویں صدی کے ہندوستانی مسلمان
زمرہ:محدثین
زمرہ:بقید حیات شخصیات